Diari Oficial de la Generalitat Valenciana


Sumari del DOGV 9530, del 09-02-2023 (2023/1186)

RESOLUCIÓ de 2 de febrer de 2023, de la secretaria autonòmica de Justicia i Administració Pública, d'aprovació del Programa de teletreball de la la Direcció General de Tecnologies d'Informació i Comunicació de la Conselleria d'Hisenda i Model Econòmic, número 01/2023.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9530

Data del DOGV
:   09-02-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/1186


Data del document
:   02-02-2023

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública
    * Conselleria d'Hisenda i Model Econòmic
    * treball a distància

RESOLUCIÓ de 2 de febrer de 2023, de la secretaria autonòmica de Justicia i Administració Pública, d'aprovació del Programa de teletreball de la la Direcció General de Tecnologies d'Informació i Comunicació de la Conselleria d'Hisenda i Model Econòmic, número 01/2023. [2023/1186]  
Vista la proposta de programa de teletreball de la Direcció General de Tecnologies d'Informació i Comunicació (DGTIC), de la Conselleria d'Hisenda i Model Econòmic, amb número d'expedient 01/2023, es formula la present resolució, de conformitat amb els antecedents de fet i fonaments de dret següents:  
  
Antecedents de fet  
I. Amb data 25 de gener de 2022 es va registrar d'entrada en la Direcció General de Funció Pública una sol·licitud de la Sotssecretària de la Conselleria d'Hisenda i Model Econòmic, per a iniciar el procediment d'aprovació del Programa de teletreball de la DGTIC, a l'empara de l'art. 13 del Decret 49/2021, d'1 d'abril, del Consell, de regulació del teletreball com a modalitat de prestació de serveis del personal empleat públic de l'Administració de la Generalitat (d'ara en avant, Decret 49/2021).  
II. Analitzada la proposta i la documentació presentada, comprovat si conté tots els elements i requisits previstos en el Decret 49/2021, en data 26 de gener, la Direcció General de Funció Pública va requerir a l'òrgan proponent perquè esmenara la falta o hi adjuntara la documentació preceptiva, en el sentit indicat en l'escrit d'esmena d'aqueixa mateixa data.  
III. Analitzada la documentació esmenada i comprovat que compleix tots els elements i requisits previstos en el Decret 49/2021, en data 31 de gener de 2023, la Direcció General de Funció Pública va elevar una proposta de resolució d'aprovació del Programa de teletreball de la DGTIC de la Conselleria d'Hisenda i Model Econòmic.  
  
  
Fonaments de dret  
I. El Decret 49/2021, que regula la modalitat de prestació de serveis en règim de teletreball amb caràcter general i l'àmbit d'aplicació del qual es refereix al personal funcionari i laboral de l'Administració de la Generalitat.  
II. L'article 13.1 del Decret 49/2021, que estableix que quan afecte llocs de treball amb adscripció orgànica i funcional en una mateixa conselleria o organisme, s'iniciarà a proposta de la corresponent sotssecretaria o òrgan competent en matèria de personal dirigida a la direcció general competent en matèria de funció pública.  
III. Els apartats dos i tres de l'art. 13 del Decret 49/2021, que estableixen la forma de presentació de la proposta, el seu contingut i la documentació que ha d'acompanyar-se.  
IV. L'article 13.4 del Decret 49/2021, que atribueix a la direcció general amb competències en matèria de funció pública la competència per a analitzar, requerir per a la seua possible esmena i proposar la resolució que corresponga de les propostes de programes de teletreball que tramiten les sotssecretaries o òrgans competents en matèria de personal de les conselleries o organismes.  
V. L'article 13.5 del Decret 49/2021, que estableix que després d'haver transcorregut el termini per a l'esmena, si és el cas, la direcció general competent en matèria de funció pública elevarà una proposta de resolució en el sentit que siga procedent a la secretaria autonòmica amb competències en matèria de funció pública.  
  
En virtut del que s'ha dit més amunt, de conformitat amb els preceptes esmentats i altres d'aplicació general, i conforme a la proposta de resolució elevada per la Direcció General de Funció Pública, resolc:  
  
Primer  
Aprovar el Programa de teletreball de la DGTIC de la Conselleria d'Hisenda i Model Econòmic amb el número 01/2023, que s'adjunta com a annex I i II a aquesta resolució. El document complet del programa pot consultar-se en la següent pàgina web:   
http://portal.ha.gva.es:7775/web/intranet/teletreball.  
  
Segon  
De conformitat amb el que es preveu en l'article 5 del Decret 49/2021, la duració serà la determinada en el programa de teletreball, que, en tot cas, serà d'un màxim d'un any prorrogable per períodes iguals, i caldrà entendre'l prorrogat pel mateix període si, una vegada arribat el venciment, l'òrgan proponent no manifesta el contrari.  
  
Tercer  
Les persones que ocupen algun dels llocs de treball identificats en l'annex II i que complisquen els requisits establits en l'article 4 del Decret 49/2021, podran participar voluntàriament en el programa i presentar les seues sol·licituds conforme al model previst, en castellà o en valencià, en la següent adreça web: https://www.gva.es/es/inicio/procedimientos'id\_proc=23533&version=amp, en el termini de 15 dies comptats des de l'endemà de la publicació d'aquesta resolució en el Diari Oficial de la Generalitat Valenciana. Les sol·licituds es dirigiran telemàticament a la Sotssecretaria de la Conselleria d'Hisenda i Model Econòmic, la qual dictarà una resolució en el termini màxim de tres mesos des de la publicació del programa, en la qual constarà l'inici i l'acabament del programa de teletreball, la distribució dels dies de treball presencial i de teletreball, el personal participant i les activitats que haurà de desenvolupar de conformitat amb les fitxes d'identificació dels compromisos d'execució.  
El personal que resulte seleccionat per a participar en el programa de teletreball realitzarà obligatòriament un curs de formació específic en els termes previstos en l'article 10 del Decret 49/2021. Així mateix, realitzarà una declaració responsable relativa a seguretat i salut emplenant el qüestionari previst en l'article 9 del decret esmentat.  
  
Contra la present resolució, que posa fi a la via administrativa, les persones interessades podran interposar un recurs contenciós administratiu davant el jutjat contenciós administratiu corresponent, en el termini de dos mesos comptats des de l'endemà de la seua publicació. Així mateix, amb caràcter potestatiu, podran interposar recurs de reposició, en el termini d'un mes des de l'endemà de la publicació, davant el mateix òrgan que ha dictat la resolució.  
  
València, 2 de febrer de 2023.- La secretària autonòmica de Justícia i Administració Pública: Isabel Gemma Fajardo García.  
  
  
  
ANNEX I  
Programa de teletreball de la DGTIC, número 01/2023  
  
Conselleria/Organisme: CONSELLERIA D'HISENDA I MODEL ECONÒMIC  
  
Òrgan superior o directiu del qual depenen els llocs de treball: DIRECCIÓ GENERAL TECNOLOGIES DE LA INFORMACIÓ I LES COMUNICACIONS  
  
A) Causes i objectius de la proposta, que en tot cas haurà de contribuir a una millor organització del treball, que fonamenta la seua implantació  
L'origen del teletreball com a modalitat de prestació del servei el trobem ja en l'Acord marc sobre el teletreball, aprovat el 16 de juliol de 2002 a Brussel·les, a iniciativa de la Comissió Europea, com una necessitat de modernitzar l'organització del treball i preparar la transició a l'economia i la societat del coneixement.  
La Llei 10/2010, de 9 de juliol, de la Generalitat, d'ordenació i gestió de la funció pública valenciana, en la disposició addicional desena, va establir que l'Administració de la Generalitat, en el marc del Pla per a la implantació de l'Administració electrònica i de garantia en l'accés electrònic de les i els ciutadans als serveis públics, incorporara les fórmules telemàtiques més adequades per a fer possible la implantació del teletreball.  
No obstant això, malgrat els programes experimentals aprovats per la Direcció General d'Administració Autonòmica, mitjançant Instrucció de 3 de desembre de 2010 i l'aprovació posterior del Decret 82/2016, de 8 de juliol, del Consell, pel qual es regula la prestació de serveis en règim de teletreball del personal empleat públic de l'Administració de la Generalitat, no va ser fins a la declaració de l'estat d'alarma a conseqüència de la crisi sanitària provocada per la COVID-19, quan per a previndre i evitar contagis gran part del personal empleat públic va exercir les seues funcions des del seu domicili mitjançant eines senzilles i àgils, que van permetre a l'Administració de la Generalitat, en gran manera, continuar prestant el servei públic requerit per la ciutadania.  
  
La DGTIC, des de l'inici de la situació de pandèmia provocada per la SARS-CoV2 -COVID-19-, fa un esforç extraordinari per a fer front a la precipitada modificació dels hàbits i les relacions dels ciutadans amb l'Administració i la necessitat de desenvolupament i creació d'aplicacions.  
Aquesta nova forma digital, tant de treball com de relació entre l'Administració i amb els ciutadans, en el desenvolupament de les tasques habituals dels llocs de treball, ha portat també a una nova forma d'actuació en relació amb la gestió dels efectius materials i de personal que lluny de finalitzar amb la situació de crisi sanitària ha vingut a consolidar-se posant de manifest els seus innombrables avantatges, ja que ha permés una nova visió en la forma de prestació dels serveis, que no només possibilita una sèrie d'avantatges als empleats públics, sinó que a més, s'ha pogut comprovar, que ha mantingut la qualitat del servei que presta la DGTIC.  
Si bé sembla ja superada la crisi sanitària que va accelerar aquesta nova modalitat d'organització i prestació de serveis, és cert que la societat actual s'enfronta a altres reptes que podrien atenuar-se gràcies al teletreball com són la crisi energètica, la crisi ambiental, el despoblament de les zones rurals, la desigualtat d'homes i dones, la falta de corresponsabilitat familiar, la ineficient gestió del temps…  
L'article 47 bis del Reial Decret llei 29/2020, de 29 de setembre (BOE 259, 30 de setembre), introduït en el text refós de la Llei de l'Estatut Bàsic de l'Empleat Públic, aprovat per Reial decret legislatiu 5/2015, de 30 d'octubre (BOE 61, 31 d'octubre), defineix el teletreball com aquella modalitat de prestació de serveis a distància en la qual el contingut competencial del lloc de treball pot desenvolupar-se, sempre que les necessitats del servei ho permeten, fora de les dependències de l'Administració, mitjançant l'ús de tecnologies de la informació i comunicació.  
Com que són les pròpies tecnologies de la informació i les comunicacions necessàries i indispensables per al desenvolupament del teletreball, la DGTIC ha de ser un referent en l'impuls d'aquesta manera d'organització del seu personal, i demostrar de manera fefaent que no es produeix menyscapte ni en la qualitat ni en la quantitat del treball realitzat afavorint el camí cap a l'economia i la societat del coneixement.  
  
La gestió i desenvolupament de les tecnologies de la informació i les comunicacions en el si de la Generalitat, ha de ser pionera en aquesta nova forma d'organització del treball i adaptar-se a la conjuntura social i econòmica amb mètodes que permeten el seu avanç en la cerca de la millora contínua i garantisquen la prestació adequada, eficaç i eficient dels serveis que proporciona.  
Les tecnologies de la informació possibiliten una gestió dels recursos humans, que dissenyen i gestionen les pròpies TI de la Generalitat d'una forma eficaç i innovadora en el social i més sostenible en l'ambiental i en la gestió econòmica dels recursos dedicats a les TI.  
  
La implantació del programa de teletreball entre els efectius de la DGTIC té com a objectius:  
1. La modernització de l'organització del treball del personal empleat públic, fent-lo més flexible amb l'objectiu de millorar la productivitat i la competitivitat mantenint sempre l'equilibri necessari entre flexibilitat i seguretat.  
2. La innovació dels mètodes de treball i augment de la productivitat, per la reorganització del treball redefinint objectius i avançant en l'orientació del treball als resultats, a l'avaluació del seu compliment i a la millor gestió del temps, sense reduir qualitat.  
3. La motivació i satisfacció del personal, dins dels límits de l'horari al qual estiga sotmés, que li permet l'organització i planificació del temps de forma més eficient, amb una major autonomia en la realització de les tasques, millorant la qualitat de l'ocupació i afavorint l'accés de les persones amb discapacitats als nostres llocs de treball.  
  
4. L'estalvi de temps de trasllat i estalvi de despeses menors (transport públic, combustible, menjar fora de casa,…).  
5. La contribució a la millora de la mobilitat a les ciutats on exerceixen les seues funcions, la qual cosa redueix els temps de desplaçament i afavoreix la sostenibilitat ambiental ja que hi ha un menor nombre de desplaçaments i permet la possibilitat de viure en zones rurals, es pot continuar amb el treball ordinari, i es millora la vida i condicions de les comarques i municipis de l'interior de la Comunitat que pateixen una major taxa de despoblació.  
6. La conciliació familiar, personal i laboral, basada en els principis d'igualtat entre dones i homes i de corresponsabilitat.  
7. L'optimització de la utilització dels espais físics i l'estalvi energètic de l'Administració.  
  
B) Duració del programa  
Un any, prorrogable per períodes iguals.  
  
C) Informe favorable de l'òrgan superior o directiu del qual depenguen els llocs de treball  
S'adjunta informe favorable de l'òrgan superior.  
  
D) Nombre màxim de llocs que poden participar en el programa de teletreball  
El nombre màxim de llocs que poden participar en el Programa de teletreball de la DGTIC és la totalitat dels llocs de la Direcció General, 519 en el moment actual.  
Conforme al que s'estableix en l'article 3 del Decret 49/2021, d'1 d'abril, del Consell, de regulació del teletreball, com a modalitat de prestació de serveis del personal empleat públic de l'Administració de la Generalitat, els llocs de treball són susceptibles de ser exercits mitjançant teletreball per ser funcions:  
- Estudi i anàlisi de projectes.  
- Elaboració d'informes i assessorament tècnic.  
- Redacció, correcció i tractament de documents.  
- Gestió de sistemes d'informació i comunicacions.  
- Anàlisi, disseny i programació de sistemes d'informació i comunicacions.  
- Tramitació d'expedients mitjançant aplicacions informàtiques ofimàtiques o xarxes corporatives.  
  
E) Identificació clara i concreta de la tipologia dels llocs de treball que podrien incorporar-se al programa de teletreball, indicant la seua adscripció orgànica i funcional o territorial  
Atés que la proposta de teletreball pot incloure la totalitat de llocs de treball de la DGTIC, s'ha considerat que la millor fórmula seria la creació de fitxes en relació amb funcions/tasques/responsabilitats, dins d'un àmbit funcional determinat:  
  
  
SUBDIRECCIONS GENERALS/DIRECCIONS DE SERVEIS  
  
S'inclou els llocs d'estructura classificats amb el nivell de complement de destí 30, subdirector general, nivell màxim de classificació previst per als llocs de treball de l'Administració de la Generalitat, per l'òrgan proponent, en tractar-se de les seues funcions principals les de planificar, dirigir, controlar, coordinar i supervisar les activitats dels serveis dependents de la Subdirecció.  
També, s'han agrupat els llocs de treball a nivell de direcció de servei, sent la responsabilitat d'aquests «programar, dirigir, supervisar i donar compte dels resultats respecte de les funcions que tinguen encomanades, segons la norma organitzativa de l'òrgan d'adscripció. Dirigir i coordinar les unitats inferiors«, les funcions específiques de les quals estan desenvolupades en l'Ordre 4/2021, de 4 de maig, de la Conselleria d'Hisenda i Model Econòmic, per la qual es desenvolupa el Reglament orgànic i funcional de la Conselleria d'Hisenda i Model Econòmic.  
  
  
  
RESPONSABLES DE PROJECTES TIC O DE GESTIÓ  
  
S'han agrupat els llocs de treball a nivell 24 o superior fins a nivell 26, de la Direcció General, i es denominen genèricament com a responsables de gestió o responsables de projectes TIC.  
S'ha denominat com a responsables de projectes TIC als llocs nivell 24 o superior de funcions informàtiques o de telecomunicacions. S'ha denominat com a responsables de gestió als llocs nivell 24 o superior de funcions de gestió econòmica, administrativa i organització.  
  
Realitzat per: direccions d'unitat, direccions de secció, tècnics/tècniques de sistemes lògics, de sistemes físics, d'organització i mètodes, de gestió comptable, administració general i analistes de telecomunicacions.  
  
PERSONAL TÈCNIC  
  
S'han agrupat els llocs de treball a nivell de tècnics/tècniques A1 i A2, de la Direcció General, i es denominen genèricament com a personal tècnic de projectes TIC, personal tècnic d'execució i resolució, personal tècnic del servei de gestió economicopressupostària de les TIC i personal tècnic del servei d'organització de les TIC, segons funcions i adscripció orgànica, que s'identifica en les fitxes corresponents i l'annex de personal.  
Realitzat per: analistes de sistemes físics i lògics, coordinadors de gestió de projectes, tècnics d'organització i gestió, tècnics de xarxes i tècnics jurídics, analistes programadors i enginyers tècnics, tècnic documentalista i arxiu.  
  
PERSONAL ADMINISTRATIU O ESPECIALISTA  
  
S'han agrupat el personal administratiu o especialista, personal encarregat de la gestió administrativa en tramitació d'expedients mitjançant eines ofimàtiques, redacció i traducció d'informes, tramitació de la gestió econòmica i pressupostària i gestió d'aplicacions corporatives. Suport a usuaris en la gestió de llocs de treball en aplicacions, sistemes i comunicacions, així com definició d'operatòries i actualitzacions de sistemes informàtics, executats de manera telemàtica.  
  
Realitzat per: especialistes en administració electrònica i gestió de sistemes d'informació, especialistes en infraestructures en tecnologies de la informació i les comunicacions, direccions d'equip i expedients, direccions d'equip d'organització i coordinació administrativa, direccions de negociat i auxiliars de gestió.  
Nota: en l'annex II, s'han agrupat la totalitat de la plantilla de la DGTIC en 13 fitxes de seguiment, i se li assigna a cada treballador/ora una fitxa de compromisos d'execució, en els quadres que s'adjunten i on es detalla la seua adscripció orgànica, funcional i territorial.  
La resta dels llocs de treball que es pogueren crear en un futur, se'ls adscriurà a una de les 13 fitxes existents en l'àmbit de la DGTIC.  
  
  
F) Distribució de la jornada setmanal del personal participant  
La distribució de la jornada setmanal del personal participant serà la següent:  
- Els llocs de treball de lliure designació prestaran els seus serveis en modalitat de teletreball un dia com a màxim.  
- El personal que no és de lliure designació podrà optar per un, dos i tres dies setmana alterna de teletreball, en la sol·licitud.  
- En el cas que s'opte pel màxim, aquest funcionarà en una primera setmana de tres dies i la setmana següent de dos dies, així successivament.  
El percentatge mínim que estarà treballant en la modalitat presencial, serà igual o superior al 20 % tots els dies hàbils de la setmana, de la mateixa unitat administrativa (Subdirecció General).  
Tota la plantilla corresponent a una mateixa unitat administrativa (Subdirecció General) de la DGTIC coincidirà almenys un dia a la setmana en règim de treball presencial.  
D'acord amb l'article 6.2 del Decret 49/2021, s'haurà de registrar en l'aplicació GVCronos la prestació laboral, tant quan siga en modalitat presencial com en modalitat teletreball.  
  
G) Barem aplicable per a la selecció del personal  
Conforme al que s'estableix en el Decret 49/2021, d'1 d'abril, del Consell, de regulació del teletreball com a modalitat de prestació de serveis del personal empleat públic de l'Administració de la Generalitat, el barem que s'aplicarà a les treballadores i treballadors que, de manera voluntària, sol·liciten participar en aquest programa de teletreball serà l'establit en l'annex V del citat decret.  
Aquest barem no serà aplicable, llevat que concórreguen entre elles, quan es tracte d'empleades públiques víctimes de violència de gènere o persones víctimes de violència terrorista, les qui tindran prioritat absoluta per a participar en el corresponent programa de teletreball quan així ho sol·liciten.  
La proposta de Programa de teletreball inclou a la totalitat de la plantilla de la DGTIC, sense perjudici que la prestació del servei tindrà «caràcter voluntari», per la qual cosa podrà no afectar el total.  
  
H) Mitjans tecnològics necessaris per a l'acompliment de les funcions de forma no presencial mitjançant teletreball  
Tota persona susceptible de teletreballar ha de disposar dels mitjans electrònics adequats, estandarditzats i normalitzats per la DGTIC. En concret, com a mínim, haurà de disposar de:  
• Ordinador portàtil corporatiu configurat d'acord amb el lloc de treball normalitzat (d'ara endavant PTN).  
• Certificat digital d'empleat públic o personal.  
• Tindre habilitada una connexió de xarxa privada virtual (VPN, en les seues sigles en anglés).  
  
I) Informe favorable de la direcció general competent en matèria de tecnologies de la informació i les comunicacions  
S'adjunta informe favorable de la DGTIC.  
  
J) Termini proposat per a la presentació de sol·licituds de participació  
Es donarà un termini 15 dies des de la publicació del programa de teletreball en el Diari Oficial de la Generalitat Valenciana.  
  
K) Informe d'impacte de gènere  
S'adjunta informe d'impacte de gènere.  
El sotssecretari de la Conselleria d'Hisenda i Model Econòmic  
  
  
  
ANNEX II  
Llistat de llocs de treball del programa de teletreball de la DGTIC, número 01/2023  
  
SUBDIRECCIONS GENERALS/PREFECTURA DE SERVEIS  
FITXA 1. SUBDIRECCIONS GENERALÉS  
FITXA 2. PREFECTURES DELS SERVEIS TIC  
FITXA 3. PREFECTURES DELS SERVEIS DE GESTIÓ ECONÒMIC-PRESSUPOSTÀRIA I D'ORGANITZACIÓ.  
RESPONSABLES DE PROJECTES TIC O RESPONSABLES DE GESTIÓ  
  
FITXA 4. RESPONSABLES DE PROJECTES DE TIC  
FITXA 5. RESPONSABLES DE GESTIÓ del Servei de Gestió Econòmic-Pressupostària de les TIC  
FITXA 6. RESPONSABLES DE GESTIÓ del Servei d'Organització de les TIC  
PERSONAL TÈCNIC  
FITXA 7. PERSONAL TÈCNIC DE PROJECTES TIC  
FITXA 8. PERSONAL TÈCNIC D'EXECUCIÓ I RESOLUCIÓ  
FITXA 9. PERSONAL TÈCNIC DEL SERVEI DE GESTIÓ ECONÒMIC-PRESSUPOSTÀRIA DE LES TIC  
FITXA 10. PERSONAL TÈCNIC DEL SERVEI D'ORGANITZACIÓ DE LES TIC  
PERSONAL ADMINISTRATIU O ESPECIALISTA  
FITXA 11. PERSONAL TÈCNIC ESPECIALISTA D'ATENCIÓ A l'USUARI DE DESENVOLUPAMENT  
FITXA 12.PERSONAL TÈCNIC EN EXECUCIÓ I RESOLUCIÓ SOBRE INFRAESTRUCTURES I SERVEIS TRANSVERSALS  
FITXA 13. PERSONAL ADMINISTRATIU